# Gasteria vlokii

Gasteria vlokii és una espècie de planta suculenta del gènere Gasteria de la subfamília de les asfodelòidies (Asphodeloideae).

## Descripció
### Característiques vegetatives

Gasteria vlokii creix normalment sense tija, solitària, que de tant en tant proliferen des de la base i forma petits grups de fins a 140 mm de diàmetre. Les seves arrels són suculentes i fusiformes, tenen un diàmetre de fins a 8 mm. Les fulles són fermes i coriàcies; i quan són joves són dístiques i després formen una roseta de 50 a 90 mm de llarg i de 20 a 30 mm d'ample a la base, corbades, de lanceolades a triangulars, loriformes, ascendents o esteses. Al terç superior té una quilla asimètrica de color verd amb taques blanques denses en bandes transversals fosques. La superfície superior de la fulla és plana i lleugerament convexa i la superfície inferior és convexa. La seva epidermis és aspre. El marge foliar és afilat que acaba en tubercles blancs elevats rugosos, crenulats, que esdevenen continus cap a l'àpex que acaba de forma agut o obtús i al final de les fulles són mucronades.

### Inflorescències i flors

La inflorescència en forma de raïm és corbada i estesa és una panícula i arriba a una llargada de 300 a 480 mm, rarament hi ha un parell de branques laterals. Té entre 20 a 36 flors tubulars que estan inflades cap a la base i corbades, amb el bec tot apuntant, majoritàriament, cap a la roseta, i blanques cap al final. El periant és de color rosa vermellós i fa de 29 a 33 mm de llarg. Els estams fan de 15 a 20 mm de llarg i les seves anteres de 2 mm de llarg. L'ovari fa de 6 a 7 mm de llarg. Per sobre està restringit a un tub amb un diàmetre de 4 mm.
L'època de floració és a mitjans de l'estiu.

### Fruits i llavors

Els fruits fan de 15 a 18 mm de llarg i 6 mm d'amplada. Contenen llavors oblongues de color negre de 3 a 5 mm de llarg i 2 mm d'ample.

## Distribució i hàbitat

Gasteria vlokii es distribueix a la província sud-africana del Cap Occidental, on només és natiu a uns pocs llocs molt separats a les muntanyes Swartberg i creix als fynbos sobre gres quarsític. Les plantes es troben aïllades o en petits grups encaixats en esquerdes i bosses de roca poc profundes en sòls àcids húmics sorrencs amb un baix contingut mineral en situacions ombrívoles o exposades. Les precipitacions, d'uns 800 ml anuals de mitjana, es donen durant l'hivern i l'estiu, amb tendència a la sequedat estival.

## Taxonomia

Gasteria vlokii va ser descrita per van Jaarsv. i va ser publicat a Cact. Succ. J. (Los Angeles) 59: 170 a l'any 1987.

### Etimologia

Gasteria : epítet derivat de la paraula del llatina "gaster" que significa "estómac", per la forma de les seves flors en forma d'estómac.
vlokii: epítet en honor del sud-africà Johannes Hendrik Jacobus Vlok (1957-), recol·lector actiu de plantes, investigador forestal a Saasveld i assessor ambiental del Departament de Conservació de la Natura del Cap.

## Referències

* 1 2 3 4 «Gasteria vlokii» (en anglès). South African National Biodiversity Institute (SANBI). [Consulta: 21 abril 2022].
* ↑ van Jaarsveld, Ernst. «Gasteria vlokii» (en anglès). SANBI. Kirstenbosch National Botanical Garden. [Consulta: 20 abril 2022].
* ↑ «Gasteria vlokii» (en anglès). World Checklist of Selected Plants Families. (WCSP). Reial Jardí Botànic de Kew. Arxivat de l'original el 2017-09-14. [Consulta: 20 abril 2022].
* ↑ Bailey, L.H.; Bailey, E.Z.. Hortus third: a concise dictionary of plants cultivated in the United States and Canada (en anglès). Nova York: Macmillan, 15 de novembre de 1976.
* ↑ Charters, Michael L. «California Plant Names: Latin and Greek Meanings and Derivations. A Dictionary of Botanical and Biographical Etymology» (en anglès), 2021. [Consulta: 20 abril 2022].

## Bibliografia

van Jaarsveld, Ernst Jacobus. Eugen Ulmer. Sukkulenten-Lexikon. Einkeimblättrige Pflanzen (Monocotyledonen) (en alemany), 2001, p. 207. ISBN 3-8001-3662-7.

## Enllaços externs

* Gasteria vlokii Arxivat 2016-05-24 a Wayback Machine. a plantzafrica.com
* Gasteria vlokii a Red List of South African Plants